Boer geskiet, vrou in kluis toegesluitŉ Boer is ernstig beseer in ŉ plaasaanval buite Villiers in die Vrystaat. Sers. Thabo Litabe, woordvoerder van die polisie, sê twee mans het omstreeks 4:00 Sondagoggend by die bejaarde egpaar se plaashuis ingebreek. “Hulle het die paartjie wakker gemaak waarna hulle die boer geskiet en sy vrou in die kluis toegesluit het.” Litabe sê die mans het met ŉ onbekende bedrag geld, twee vuurwapens en een van die egpaar se motors op die vlug geslaan. Die motor is later verlate naby Heidelberg gevind. Litabe sê die 64-jarige boer is per helikopter na ŉ hospitaal in Johannesburg geneem terwyl sy vrou na ŉ hospitaal in Frankfort vir behandeling geneem is. Niemand is nog in hegtenis geneem in verband met die voorval nie. Enigiemand met inligting kan die Villiers-polisiestasie kontak by 058 821 3009.